Meksika Esperanto-Junularo

La Meksika Esperanto-Junularo (MEJ; hispane: Juventud Esperantista Mexicana) estas la organizaĵo kiu oficiale reprezentas la junajn esperantistojn en Meksiko. Ĝi fondiĝis en 1965 kaj samjare iĝis landa sekcio de Tutmonda Esperantista Junulara Organizo (TEJO); tiun staton ĝi tenis ĝis minimume la jaro 1981, kiam la IJK okazis en Meksiko. Poste tamen ekmankis novaj generacioj de aktivemaj junaj esperantistoj en lerneja kaj studenta aĝo, kaj la aĝiĝintaj antaŭaj aktivuloj plulaboris en Meksika Esperanto-Federacio. La junulara asocio refondiĝis en 2009 dum la 10-a Meksika Esperanto-Kongreso kaj petis realiĝon al TEJO. Nun la 5-an de marto 2012 en la retejo de TEJO publikiĝis sciigo, ke la komitato de TEJO en reta voĉdono konfirmis reakcepton de la asocio kiel landa sekcio de TEJO - sume la 46-a. La asocio estas la junulara sekcio de Meksika Esperanto-Federacio kaj uzas ties centran oficejon en Meksik-urbo kiel asocia adreso. Laŭ la stato de marto 2012 la estraro de MEJ konsistas el Sergio Romero Aldana (prezidanto), David Lopez Rueda (vicprezidanto), Ulises Franco Pérez, Edgar López Borja kaj Carlos Hernández Loarca.

 Eksteraj ligiloj 
 www.tejo.org/eo/node/1432 eksa reteja informo de TEJO pri la re-akcepto de MEJ kiel landa sekcio en marto 2012, ne plu atingebla en 2024 kaj ne arkivita en Archive.org or Archive.is
 Facebook-konto de la organizaĵo

Kategorio:Meksikaj Esperanto-asocioj
Kategorio:Landaj Sekcioj de TEJO
Kategorio:Junularaj organizaĵoj en Meksiko